**רן גוראון** (נולד ב-25 בדצמבר 1968) הוא מנהל ישראלי שכיהן כמנכ"ל בזק החל מיוני 2022.

ביוגרפיה
--------

גוראון נולד ברחובות, לנעמי, מורה לחינוך מיוחד ומטפלת באומנות, ויאיר גוראון, שעבד במכון וולקני. הוא הבכור מבין ארבעה אחים. אחותו, יעל גוראון, כיהנה כמפמ"רית אזרחות במשרד החינוך. נשוי למיכל ולהם שתי בנות, מתגורר ברעננה.

בצבא שירת בגדוד 50 של חטיבת הנח"ל. גוראון למד באוניברסיטה העברית והוא בעל תואר ראשון בכלכלה ומנהל עסקים (MBA) ותואר שני במנהל עסקים.

בשנת 2002 מונה לסמנכ"ל השיווק של ברק 013. עם פרישתו בשנת 2005, מונה לסמנכ"ל השיווק בבזק, כאשר במסגרת תפקידו אף זכה בתואר "איש השיווק של השנה" לשנת 2009, לאחר שהוביל וניהל את מהלך המיתוג מחדש של בזק. בשנת 2015 אישר דירקטוריון בזק את מינויו של גוראון לתפקיד מנכ"ל פלאפון, ובהמשך למנכ"ל חברת בזק בינלאומי וחברת Yes. במשך 4 שנים גוראון ניהל את כל שלוש החברות במקביל (פלאפון, yes ובזק בינלאומי - הנקראות חברות אלפא) במטרה להוביל מהלך התייעלות בקבוצה. במהלך כהונתו כמנכ"ל השיקה פלאפון לראשונה בישראל את רשת דור 5, ו-yes השיקה את המעבר לתוכן על גבי האינטרנט (IP) ולא רק באמצעות לווין.

ב-12 במאי 2022 נבחר לתפקיד מנכ"ל קבוצת בזק. מינויו נכנס לתוקף ביוני 2022.

בתקופתו כמנכ"ל בזק עברה החברה את רף 2 מיליון משקי הבית בישראל אליהם נפרסה תשתית של סיבים אופטיים. הכנסות בזק קווי לשנת 2023, בעת ניהולו, עמדו על 4.4 מיליארד שקל כשהרווח הנקי המתואם, חצה את רף המיליארד שקל. 

ב-25 לפברואר 2024 הודיע גוראון על פרישתו מתפקידו כמנכ"ל, לאחר שנתיים בתפקיד ו-18 שנים סה"כ בתפקידי ניהול בקבוצה.

גוראון עומד בראש ועד הנאמנים של קרן המלגות יאיר גוראון (ע"ש אביו). קרן המלגות, עליה הצהיר בראיונות רבים שמהווה מקור לגאווה עבורו, מעניקה מדי שנה מלגות-מחקר בהיקף של עשרות אלפי שקלים, לסטודנטים אקדמאים לתואר שני ושלישי ולחוקרים מצטיינים במסגרת עבודת פוסט-דוקטורט, בתחומי מדעי הטבע והסביבה וחקר הערבה והמדבר, וכן מלגות לתלמידים מצטיינים מבתי הספר בערבה וסביבתה.

הערות שוליים
------------

1. 1 2  אתר למנויים בלבד רפאלה גויכמן, רן גוראון מונה למנכ"ל בזק, באתר TheMarker‏, 12 במאי 2022
2. 1 2  דיאנה בחור ניר, "בצבא, כשפחדתי מאוד מהצניחה השנייה, אבא הפתיע והכריז: "סידרתי שאצטרף אליך לצניחה", באתר כלכליסט, 7 ביולי 2016
3. ↑  אתר למנויים בלבד אמיתי זיו, סבב מינויים בפלאפון: סמנכ"ל שיווק וסמנכ"ל הנדסה חדשים, באתר TheMarker‏, 5 בינואר 2016
4. ↑  שלומי דונר, רן גוראון - סמנכ"ל השיווק החדש של בזק, באתר ynet, 28 בנובמבר 2005
5. ↑  מיכל תוסייה כהן, איש השיווק של 2009: רן גוראון, סמנכ"ל השיווק של בזק, באתר כלכליסט - www.calcalist.co.il, ‏2010-01-18
6. ↑  קריסטל, מירב (2010-01-17). "איש השיווק של 2009: סמנכ"ל השיווק של בזק". *Ynet*. נבדק ב-2024-04-07.
7. ↑  יניב הלפרין, ‏רן גוראון, משנה למנכ"ל בזק – מונה למנכ"ל פלאפון, באתר "אנשים ומחשבים"
8. ↑  אתר למנויים בלבד נתי טוקר, בזק סגרה משולש: רן גוראון מונה גם למנכ"ל בזק בינלאומי, באתר TheMarker‏, 20 בדצמבר 2018
9. ↑  שירי חביב ולדהורן, ‏עם 30 מיליון שקל בכיס: מה עומד מאחורי העזיבה החדשה בשוק ההון?, באתר גלובס, 25 בפברואר 2024
10. ↑  שירי חביב ולדהורן, ‏עם 30 מיליון שקל בכיס: מה עומד מאחורי העזיבה החדשה בשוק ההון?, באתר גלובס, 25 בפברואר 2024
11. ↑  אחרי שנתיים בתפקיד: מנכ"ל בזק רן גוראון פורש, באתר ynet, 25 בפברואר 2024
12. ↑  וולמן, ישראל (2024-04-04). "מנכ"ל בזק היוצא: "סם החיים הוא להפתיע - להביא חידושים ולא לחכות שהשוק יכתיב לך אותם"". *Ynet*. נבדק ב-2024-04-07.
13. ↑  קרן יאיר גוראון
14. ↑  מענק מיוחד של 90,000 שקל: מנכ"ל בזק מחלק מלגות, באתר Ice, ‏2024-03-04